7 Mei 1949 | Brakpan-kerk in gebruik – My Dopperdagboek
7 Mei 1949 | Brakpan-kerk in gebruik
Mei 6, 2018 Julie 11, 2018 • morneweb
Lidmate hou optog van ou na nuwe kerkgebou
Die gemeente Brakpan is in 1926 op ’n gemeentevergadering van Germiston afgestig. Op Saterdag 10 Julie 1926, op die eerste kerkraadsvergadering bestaande uit vier ouderlinge en drie diakens, is ’n kerkboufonds gestig.
Intussen is eredienste in die saal van die NG Gemeente Brakpan gehou. Kort daarna, op 26 Augustus daardie jaar, het die kerkraad besluit om twee erwe teen £80 elk van die Kompanjie Brakpandorp te koop. Presies ’n dag en ’n jaar later (27 Augustus 1927) het die gemeente besluit om tot kerkbou oor te gaan.
Die foto’s van die binne- en buitekant van die kerkgebou wat in Van seringboom tot kerkgebou: die argitektoniese erfenis van die Gereformeerde Kerke verskyn.
J.J. Vorster, ’n lidmaat van die gemeente, se tender vir £1 055 is aanvaar en elke lidmaat moes binne ses maande £10 vir die boufonds bymekaarmaak.
Sowat 20 jaar lank het die ou kerk die gemeente gehuisves, maar mettertyd het dit te klein geword. In die nadraai van die Tweede Wêreldoorlog, toe boubeperkings gegeld het, het die kerkraad op 14 November 1946 om ’n boupermit aansoek gedoen.
’n Bladsy uit waarskynlik ’n gedenkboek van GK Brakpan.
Dr. S.J. van der Walt het daarna op 1 Mei 1948 die hoeksteen van die nuwe kerk gelê. Die argitek was weer ’n Gereformeerde lidmaat, J.J. van Tonder, Brakpan se stadsingenieur. Die bouaannemer, eweneens ’n plaaslike lidmaat, was A. Boot.
Op 7 Mei 1949 het die gemeente van die ou na die nuwe kerkgebou gestap om dit amptelik in gebruik te neem. ’n Statebybel en ’n Afrikaanse Bybel is die vier straatblokke saamgedra na die nuwe gebou op die hoek van Bekker- en Schuttestraat, genoem na ds. J.A. Schutte, die gemeente se eerste voltydse leraar. Hy het ook in die stadsraad gedien en is daarom vernoem.
Brakpan-Suid se kerk en saal.
Nadat Brakpan en Brakpan-Suid in 2013 saamgesmelt het, het die saamgestelde gemeente Brakpan-Suid se kerkkompleks begin gebruik. Die argitektonies en histories waardevolle Brakpans Gereformeerde kerk word nou deur Grace Bible Church gebruik.
7 Mei 1954 | GK Lusaka bou kerk
8 Mei 1891 | Miemie Henning gebore